登無爲冠鰲亭分韻得山字
作者：李流謙
朝代：宋

paragraphs: 岱嵩拆裂滄溟翻，驚魂去幹呼復還。
故人勸我勉自寬，聖貴揚名懲毀殘。
十生導師超物先，誓言一拜蠲冤煩。
曉暾破霽山雲搴，匹馬弄袖風翩翩。
解鞍投寺日幾磚，莧蔬宜我詩腸酸。
危亭飛出峯之巔，闍黎慇懃勸躋攀。
我飽聞之意欣然，兩脚酸澀怯不前。
清景一失矢縱弦，藜杖到手勿作難。
萬杉夾逕穿蜿蜒，坦如康莊駕輕軿。
山鬼作意發天慳，似求清詩藻幽妍。
憑欄寸目攝大千，萬里碧玉圍青天。
遠樹如髮山如拳，孤鴻滅沒昏蒼烟。
九關上羾須臾還，以氣爲馬不用鞭。
冠鼇榜亭固寓言，亦恐蓬嶠神作遷。
雲旗往往來飛仙，切勿投餌憂崩騫。
壯哉古邑雄兩川，眇然下瞰廼爾孱。
可憐居人蟻紛闐，擾擾膏火日夜煎。
强弱角鬭觸與蠻，豈知共住一指端。
憑誰與此曠蕩觀，定當泚顙頳厥顔。
向來學道窺微玄，妙諦與世殊越燕。
空生大覺海一涓，而况此境空所緣。
摩尼流光照八埏，試將此理攻堅頑。
客言有句子未參，一杯滿酌澆青山。